ຂປລ. ຜ່ານການພົວພັນ ແລະ ຮ່ວມມື ບົນພື້ນຖານການຈັດຕັ້ງ ຜັນຂະຫຍາຍສົນທິສັນຍາ ມິດຕະພາບ ແລະ ການຮ່ວມມື ແລະ ສາຍພົວພັນການທູດ ລະຫວ່າງ ສປປ ລາວ ແລະ ສສ ຫວຽດນາມ ເຮັດໃຫ້ການຮ່ວມມື ວຽກງານຂົງເຂດແຮງງານ ແລະ ສະຫວັດດີການສັງຄົມ ໄປຄຽງຄູ່ກັບ ວຽກງານຂະແໜງການອື່ນໆ ນັບມື້ໄດ້ຮັບການປັບປຸງບູລະນະ ແລະ ເຕີບໃຫຍ່ຂະຫຍາຍຕົວໄປສູ່ບາດກ້າວໃໝ່ ທີ່ໜັກແໜ້ນ ແລະ ເລິກເຊິ່ງເປັນກ້າວໆ.
ເນື່ອງໃນໂອກາດ ສະເຫລີມສະຫລອງ ວັນເຊັນສົນທິສັນຍາ ມິດຕະພາບ ແລະ ການຮ່ວມມື ຄົບ ຮອບ 40 ປີ ແລະ ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 55 ປີ, ທ່ານ ຄໍາແພງ ໄຊສົມແພງ ກຳມະການສູນກາງພັກ, ລັດຖະມົນຕີກະຊວງແຮງງານ ແລະ ສະຫວັດດີການສັງຄົມ (ຮສສ) ໄດ້ຊີ້ໃຫ້ເຫັນເຖິງຜົນສຳເລັດ ຂອງການຮ່ວມມື ວຽກງານຂົງເຂດແຮງງານ ແລະ ສະຫວັດດີການສັງຄົມ ສອງປະເທດ ເຊິ່ງໃນເບື້ອງຕົ້ນແມ່ນ ໄດ້ເລີ່ມຈາກຂົງເຂດ ວຽກງານສັນຍະກຳ ແລະ ຟື້ນຟູສະມັດຕະພາບ ເປັນການຕອບສະໜອງກັບ ຄວາມມຸ່ງຫວັງຂອງ ສປປ ລາວ ໃນໄລຍະຕໍ່ສູ້ປົດປ່ອຍຊາດ ໂດຍສະ ເພາະ ແມ່ນການກໍ່ສ້າງ ແລະ ບຳລຸງຖັນແຖວພະນັກງານ ເພື່ອສາມາດຮັບໃຊ້ ໃນການບໍລິການ-ການສັນຍະກຳ ຟື້ນຟູສະມັດຕະພາບ ໃຫ້ພະນັກງານ, ທະຫານ ແລະ ນັກຮົບ ທີ່ຖືກເສຍອົງຄະ ໃນການຕໍ່ສູ້ກູ້ຊາດ.
ສຳລັບການຮ່ວມມື ດ້ານຂົງເຂດແຮງງານ ເພື່ອເສີມຂະຫຍາຍສາຍພົວພັນ ມິດຕະພາບ, ຄວາມສາມັກຄີແບບພິເສດ ລະຫວ່າງ ສອງປະເທດ ແລະ ການຮ່ວມມື ທີ່ຕ່າງຝ່າຍຕ່າງມີຜົນປະໂຫຍດ ຕາມຫລັກ ການສະເໝີພາບ ເຄົາລົບອະທິປະໄຕ ເຊິ່ງກັນ ແລະ ກັນ ບົນພື້ນຖານຄວາມຮຽກຮ້ອງຕ້ອງການ ດ້ານການພັດທະນາ ຂອງແຕ່ລະປະເທດ. ລັດຖະບານສອງປະເທດ ໄດ້ເຊັນສັນຍາ ວ່າດ້ວຍການຮ່ວມມື ດ້ານແຮງງານລາວ-ຫວຽດນາມ, ບົນພື້ນຖານການຈັດຕັ້ງປະຕິບັດ ສັນຍາສະບັບດັ່ງກ່າວນັ້ນ, ແຕ່ລະປີລາວໄດ້ຮັບເອົາ ແຮງງານຊາວຫວຽດນາມ ເຂົ້າມາເຮັດວຽກໃນບັນດາ ໂຄງການລົງທຶນຮ່ວມມື ຂອງສອງປະເທດ ແລະ ກໍມີແຮງງານລາວຈໍານວນໜຶ່ງ ໄດ້ໄປເຮັດວຽກ ແລະ ປະກອບອາຊີບຢູ່ ສສ ຫວຽດນາມ ໂດຍສະ ເພາະ ແມ່ນຢູ່ຕາມບັນດາແຂວງ ທີ່ມີຊາຍແດນນໍາກັນ.
ໃນຂະນະດຽວກັນ ການຮ່ວມມືພັດທະນາ ສີມືແຮງງານ ແລະ ຝຶກວິຊາຊີບ ກໍໄດ້ຮັບການຊຸກຍູ້ຈັດຕັ້ງປະຕິບັດ ໂດຍຜ່ານ ບັນດາກິດຈະກຳຕ່າງໆ ເຊັ່ນ: ການທັດສະນະ, ລົງເກັບກຳຂໍ້ມູນຕົວຈິງ ເພື່ອແນໃສ່ ແລກປ່ຽນບົດຮຽນ ແລະ ປະສົບການຂອງການຝຶກວິຊາຊີບ; ການຝຶກຄູຝືກສີມືແຮງງານ, ການກະກຽມໃຫ້ແກ່ຜູ້ເຂົ້າແຂ່ງຂັນ ຊ່າງສີມືແຮງງານ ອາຊຽນ. ພ້ອມກັນນັ້ນ, ແຕ່ລະປີພະນັກງານວິຊາການ ຂອງຂະແໜງ ຮສສ ຍັງໄດ້ເຂົ້າຮ່ວມກິດຈະກຳ ການເຄື່ອນໄຫວ ຂອບການຮ່ວມມື ລະຫວ່າງ ບັນດາປະເທດລຸ່ມແມ່ນ້ຳຂອງ; ທັດສະນະສຶກສາ, ຢ້ຽມຢາມ ແລະ ລົງເກັບກຳຂໍ້ມູນຕົວຈິງ ກ່ຽວກັບພື້ນຖານ ການຝຶກວິຊາຊີບ ຢູ່ ສສ ຫວຽດນາມ ເຮັດໃຫ້ການຮ່ວມມືດ້ານແຮງງານ ລະຫວ່າງ ສອງປະເທດ ນັບມື້ນັບໄດ້ ຮັບການເອົາໃຈໃສ່ ແລະ ສ້າງເງື່ອນໄຂໃນຫລາຍດ້ານ.
ທ່ານ ຄຳແພງ ໄຊສົມແພງ ຊີ້ໃຫ້ເຫັນຕື່ມວ່າ: ການຮ່ວມມືວຽກງານບຳລຸງ ແລະ ກໍ່ສ້າງພະນັກງານ ໃນຊຸມປີຜ່ານມາ, ສອງກະຊວງໄດ້ເອົາໃຈໃສ່ຊຸກຍູ້, ປຶກສາຫາລື, ແບ່ງປັນປະສົບການດ້ານວຽກງານ ແຮງງານ, ການຈັດຫາວຽກເຮັດງານທຳ, ສັງຄົມສົງເຄາະ, ປົກປ້ອງເດັກ, ການຝຶກວິຊາຊີບ, ວຽກງານ ການປະຕິບັດນະໂຍບາຍ ຕໍໍ່ຜູ້ເສຍອົງຄະ, ວຽກງານຈັດຕັ້ງ-ພະນັກງານ, ວຽກງານຮ່ວມມືສາກົນ ເຊິ່ງກັນ ແລະ ກັນ.
ຂ່າວ: ຣາຊະວົງ
ເນື້ອໃນ: ຂປລ